Ħajr lill-Prof. Marvin Formosa tal-istedina biex ngħallem kors ta' letteratura Maltija, lil Simone Ellul tal-paċenzja bla tarf li tieħu bija fejn tidħol il-loġistika tal-kors, u lil Mark Vella li għamel wieħed mil-lectures u ħejjieli t-triq biex nitkellem dwar ir-Riformisti. Joseph Said dejjem jipprovdi l-apparat kollu li jkolli bżonn – u flixkun ilma. X'nagħmel mingħajrek, Sur Said? Kull ġimgħa nistaqsi lili nnifsi għaliex dawn il-lectures huma esperjenza tant sabiħa għalija. Hemm ħafna raġunijiet. Mhux biss il-ħeġġa tal-istudenti imma anki l-fatt li nista' niddiskuti ma' grupp ta' nies li minkejja li qabżu ċerta età jridu jitgħallmu, iridu jistaqsu l-mistoqsijiet, iridu jinterpretaw. Nies li jgħallmuk il-valur tal-mument, tat-tagħlim, tal-inkontru intellettwali u uman. U bejn lecture u ieħor jaqraw. Erbgħa minn dawn l-istudenti ġew is-seminar li għamilna bħala Dipartiment tal-Malti dwar "Is-Sette Giugno tal-Letteratura Maltija" f'Tal-Qroqq. Nittama li jkun hemm min minnhom jitħajjar jagħmel id-Diploma fil-Letteratura Maltija meta tiftaħ mill-ġdid f'Ottubru 2020. Kull lecture jirringrazzjawni ta' dak li nkun għamilt magħħom. U jien nirringrazzjahom ta' dak li jgħallmu lili. U mhux biss dwar Malta u l-letteratura tagħna.